76 St Fancisbaai huise verwoesDie verwoestende vuur wat Sondag huise in St Francis vernietig het. Die Kouga-munisipaliteit het Maandag bevestig dat altesaam 76 huise verwoes of beskadig is na Sondag se brand in St Francisbaai in die Oos-Kaap. Maroela Media het vroeër berig dat brandbestryders vir ure lank geveg het om die verwoestende brand, wat deur ‘n sterk westelike wind aangehelp is, onder beheer te kry. Tien brandweerwaens het aanvanklik die brand probeer blus, en nog waens is later van die Nelson Mandelabaai- en Koukamma-munisipaliteite ontbied. “Die oorsaak van die brand is nog nie bekend nie maar dit het omstreeks 17:30 by Royal Wharf Developments, wat hoofsaaklik meenthuise is, ontstaan,” het Laura-Leigh Randall, woordvoerder van die munisipaliteit gesê. EWN het egter intussen berig dat die brand glo weens ŉ braaivleisvuur ontstaan het. Die meeste van die huise in die area is vakansiehuise. Volgens Randall is die munisipaliteit besig om die gebied op te ruim en sal die polisie se forensiese-eenheid die oorsaak van die brand bepaal.